**Pentecost: Yr Ysbryd sy’n rhoi bywyd**

“Ac os ydy Ysbryd yr Un gododd Iesu yn ôl yn fyw wedi dod i fyw ynoch chi, bydd e'n rhoi bywyd newydd i'ch cyrff marwol chi hefyd. Dyna mae'r Ysbryd Glân sydd wedi dod i fyw ynoch chi yn ei wneud.” Rhuf 8:11

Dyma ni unwaith eto yn dathlu’ Pentecost gyda’n gilydd fel eglwysi Cristnogol. Mae’n ddathliad llawen cofio fod yr Ysbryd wedi dod yn rymus yn ôl yr addewidion oedd wedi eu rhoi gan Iesu a chan y proffwydi. Canwn yr hen emynau cyfarwydd am yr Ysbryd, gydag afiaith ac fe ganwn rai hiraethus fel hwn gan Jacobs Abergwaun.

O na ddôi’r fflam o’r nef i’r hen allorau,
y fflam wna’r weddi’n gref bob hwyr a bore.
‘Does dim ond sanctaidd dân all roi in enaid glân
a deffro newydd gân yn ein calonnau.

Ond rhyw emyn hiraethus ydy hwn yn sôn am yr hyn a fu. Cyhoeddwn hwn gyntaf ym 1916 yn Y Caniedydd Cynulleidfaol Newydd. Cwta 20 mlynedd ers y diwygiad mawr 04 - 05. Eto roedd Jacobs Abergwaun yn ei weld fel rhywbeth fu ac nid rhywbeth yn y presennol. Ac onid dyna ein profiad ni heddiw? Da ni wedi gweddïo a gweddïo nes mae ein tafodau yn dyllau am ddiwygiad ond nid oes un grymus wedi dod.

O na ddoi’r nefol wynt – ond tydio ddim yn chwythu. O na ddoi’r fflam o’r nef i’r hen allorau – ond tydio ddim yn llosgi. Ac onid y gwir yw y tybiwn yn ein calonnau unawith y mae’r tân ysbrydolyn diffodd does dim modd ei ail gynnau. Fel Ffwrnesi dur Port Talbot, unwaith y maent wedi eu diffodd, ni ellir eu haligynnau. Ond ai gwir hynny? Dwi’n credu credu ein bod yn aml yn camddeall y ffordd y mae’r Ysbryd Glân yn gweithio. Ac oherwydd ein hanes o ddiwybiadu yng Nghymru cawn gamargraff. Mae angen i ni ddeall yn well sut mae’r Ysbryd yn gweithio. Dywed R Tudur Jones yn ei lyfr campus Yr Ysbryd Glân fel hyn.

“Yng nghanol peimistiaeth ac anghrediniaeth yr ugeinfed ganrif, y mae’r goleuni yn llewyrchu. Neges ganolog y Beibl o ben bwy’i gilydd yw fod Duw’n Dduw byw. Neu a’i roi mewn ffordd arall y mae Duw’n mynnu busnesu er iachawdwriaeth Duw. Rhaid wrth ymyrraeth Duw am mai felly’n unig y gellir perswadio dynion i wynebu’n onest eu cyflwr..... Un o argyhoeddiadau cyndyn yr anghrediniwr yw fod Iesu Grist yn amherthnasol. Ceir pobl yn ein cymdeithas ninnau sy’n mawr obeithio y bydd Iesu Grist yn gadael llonydd iddynt. Beth sydd â wnelo Ef â hwy? ...... Yr Ysbryd Glân sy’n gwneud Iesu Grist yn berthnasol. Crea gyswllt rhwng dynion a Iesu Grist. Y mae’n eu argyhoeddi.”

Falle ein bod ni wedi cysylltu’r Ysbryd Glân yn ormodol gyda chynyrfiadau ysbrydol gan feddwl mai dyna’r unig beth y mae yn ei wneud. Y mae angen i ni ddysgu yn well am waith cyson yr Ysbryd Glân. Nid hap a damwain yw mai'r un gair sydd yn y Groeg am Ysbryd ac anadl sef pneuma. Felly, yn y Testament Newydd mae yna chydig o chwarae ar eiriau a hynny yn fwriadol. Yr anadl yw’r Ysbryd, yr Ysbryd yw’r anadl ac y mae’r anadl yn rhoi bywyd. Nid oes bywyd heb anadl. Nid oes bywyd yn yr eglwysi heb yr Ysbryd. Duw yw’r Ysbryd Glân un o bersonau’r drindod, Tad, Mab ac Ysbryd Glân. Duw yw’r Ysbryd yn cymhwyso gwaith Iesu i’r cread ac i ddynoliaeth

Felly, hoffwn fynd ar ôl beth yw gwaith cyson yr Ysbryd yng nghyd-desun pobl Iesu Grist. Wrth gwrs mae elfennau eraill i waith yr Ysbryd na fyddaf yn ei cyffwrdd yma. Hoffwn amgrymu i chi, ar sail y Beibl fod 1. yr Ysbryd yn creu bywyd. 2. Bod yr Ysbryd yn cynnal bywyd a 3. Bod yr Ysbryd yn adnewyddu bywyd

1. **Ysbryd yn creu bywyd.**

 Mae’r Ysbryd yn creu bywyd. Dyma da ni’n weld ar ddydd y Pentecost. Ers deg diwrnod roedd yr Iesu wedi gadael y ddaear gyda’r esgyniad ac mi oedd y disgyblion yn disgwyl i addewid yr Iesu gael ei gyflawni. A phan ddaeth yr Ysbryd fe grewyd yr eglwys Gristnogol. – Wrth gwrs roedd Israel wedi bod yn bobl i Dduw trwy milenia- ond nawr roedd pennod newydd yn cychwyn oherwydd gwaith achubol Iesu a’r hwn gychwynnodd y gwaith oedd anadl yr Ysbryd. Llanwyd y disgyblion gyda hyder, dawn ac eglurdeb meddwl. Daeth **cymuned** yr Eglwys Gristnogol at ei gilydd o dan Ei arweiniad. Cawn ddisgrifiad o hyn ar ddiwedd Actau 2.

**42**Roedden nhw’n dal ati o ddifri – yn dilyn beth oedd yr apostolion yn ei ddysgu, yn rhannu popeth, yn bwyta a dathlu Swper yr Arglwydd ac yn gweddïo gyda’i gilydd. **43**Roedd rhyw ymdeimlad o ryfeddod dwfn yn eu plith nhw. Roedd yr apostolion yn gwneud gwyrthiau rhyfeddol oedd yn dangos fod Duw gyda nhw. **44**Roedd pawb oedd yn credu yn teimlo’u bod nhw’n un teulu, ac yn rhannu popeth gyda’i gilydd. **45**Roedden nhw’n gwerthu eu heiddo er mwyn gallu helpu pwy bynnag oedd mewn angen. **46**Roedden nhw’n dal ati i gyfarfod bob dydd yng nghwrt y deml, ac yn bwyta a dathlu Swper yr Arglwydd yn nhai ei gilydd, yn llawen a hael. **47**Roedden nhw’n moli Duw, ac roedd agwedd pobl tuag atyn nhw yn bositif iawn. Roedd mwy a mwy o bobl yn ymuno â nhw, ac yn cael eu hachub gan Dduw, bob dydd. (Act 2:42-47)

Yma sylweddolwn fod Duw yn yr Ysbryd Glân yn creu yr eglwys Gristnogol, yn galw credinwyr at ei gilydd i fod yn gymuned o ddisgyblion. Tystiolaeth a waith yr Ysbryd Glân heddiw yw bodolaeth eglwysi, bodolaeth cymunedau Cristnogol. Yn y frawddeg olaf ddyfynnwyd dywedir ofd pobl newydd yn cael eu hennill o’r byd.

Dyma ran arall o waith creu'r Ysbryd, dod a phobl i gredu yn Iesu. Soniodd Iesu am hyn wrth siarad gyda Nicodemus yn Ioan 3.

“Atebodd Iesu ef: "Yn wir, yn wir, rwy'n dweud wrthyt, oni chaiff rhywun ei eni o'r newydd ni all weld teyrnas Dduw." Meddai Nicodemus wrtho, "Sut y gall neb gael ei eni ac yntau'n hen? ................. Atebodd Iesu: "Yn wir, yn wir, rwy'n dweud wrthyt, oni chaiff rhywun ei eni o ddŵr a'r Ysbryd ni all fynd i mewn i deyrnas Dduw. Yr hyn sydd wedi ei eni o'r cnawd, cnawd yw, a'r hyn sydd wedi ei eni o'r Ysbryd, ysbryd yw. Paid â rhyfeddu imi ddweud wrthyt, 'Y mae'n rhaid eich geni chwi o'r newydd.' (Ioan 3:3-7)

Mae gwaith yr Ysbryd yn hanfodol yn y broses o ddod a phobl i argyhoeddiad mai Iesu yw’r Gwaredwr. Mae’n gweithio yn dawel ym meddyliau pobl sy’n clywed am Iesu gan greu bywyd newydd ynddynt. Rhaid i ti ystyried fod yr Ysbryd yn gweithio yn dy galon di nawr yn dangos harddwch Iesu i ti ac yn dy annog i ildio dy hun iddo.

Mae’r Ysbryd yn creu bywyd.

1. **Yn ail, mae’r Ysbryd yn cynnal bywyd.** Mae’n cynnal bywyd o fewn i’r cread naturiol ond Ef hefyd sy’n cynnal bywyd teyrnas Dduw, eglwys Dduw a phobl Dduw. Yr Ysbryd yw anadl einioes y cwbl. Pan gredwn yn Iesu yr addewid clir yw fod yr Ysbryd yn dod i’n calonnau. Mae Rhufeiniaid pennod 8 yn un adran o’r Beibl sy’n ein dysgu am hyn.

“Ac os ydy Ysbryd yr Un gododd Iesu yn ôl yn fyw wedi dod i fyw ynoch chi, bydd e'n rhoi bywyd newydd i'ch cyrff marwol chi hefyd. Dyna mae'r Ysbryd Glân sydd wedi dod i fyw ynoch chi yn ei wneud.”

A dyma beth pwysig pwysig i’w gofio yn ein dyddiau ni. Cyfnod y dirywiad, cyfnod hunanhyderus anghrediniaeth, cyfnod y calon galedwch mawr i gariad Duw yn Iesu. Rhaid cofio fod yr Ysbryd ar waith ynom yn ein gwendid a’n methiant. Mae’n tynnu ein sylw byth a hefyd at Iesu, fel na chollwn olwg arno. Mae’n ein helpu i ddarllen Ei air, i oresgyn temtasiynau, i fyw yn ffyddlon. Mae’n rhoi doniau i ni i ddal ati, i garu pobl a gweini ar y gwan a’r bregus. Mae’n rhoi doniau i ni i rannu’r newyddion da am Iesu. Nid clwb cymdeithasol yw eglwys, nid gweithgarwch seciwlar yw eglwys, nid traddodiad yw eglwys. Ond criw o bobl sy wedi eu galw at ei gilydd trwy’r Ysbryd i fod yn ddisgyblion i Iesu, i rannu’r newyddion da ac i gynnal ei gilydd mewn ffydd a chariad ac i fod yn dystion. A phan mae person yn dod yn aelod o eglwys y mae’n dod yn rhan o rywbeth arbennig, oherwydd ef gydag eraill yw corff Crist. Y mae pob Cristion yn fricsen hanfodol yn wal yr eglwys mae’n aelod ohoni.

Mae’r Ysbryd yn cynnal bywyd mewn llwyddiant ac aflwyddiant.

1. **Mae’r Ysbryd yn adnewyddu bywyd.** Yn olaf – nid wyf eisiau ymhelaethu ar hyn. Ond mae’r Ysbryd Glân yn ôl ewyllys Duw yn gallu adnewyddu bywyd ysbrydol yng nghalonnau unigolion, yn y dystiolaeth Gristnogol, ac ym mywyd ysbrydol cenedl.

Dyma yw ein gweddi o wythnos i wythnos, gofynnwn i Dduw adnewyddu ei waith yn ein plith fel Cristnogion Cymraeg ein hiaith. Ac fe allwn fod yn dawel hyderus y bydd Duw yn gwneud hyn yn ei amser da ei hun. Gwneler dy ewyllys. Yn hanesyddol mae Duw yn adnewyddu ei waith, ei deyrnas a’i eglwys trwy pobl ifanc yn bennaf ond pobl ifanc yn cael eu cefnogi gan Gristnogion hŷn. A ydym yn agored i hyn? Pobl ifanc oedd yn y Diwygiad Methodistiadd. 1735. Pobl ifanc oedd yn y 19eg ganrif yng nghanol berw y tŵf mawr. Pobl ifanc oedd yn 04-05. A phobl ifanc fydd yr Ysbryd yn ei ddefnyddio eto i adnewyddu gwaith Duw yn ein plith. Byddwn yn barod i’w cefnogi.

Weithiau meddyliaf. Hoffwn fynd yn ôl i gyfnod yr Eglwys fore a bod yn rhan o’r bwrlwm yn cy fyfnod hwnnw. Neu yn ôl i Ddiwygiad 1959 lle y sgubodd yr Ysbryd trwy ein gwlad a 100 mil o bobl yn ôl y sôn yn dod i ffydd. Ond, heddiw y mae Duw wedi fy ngalw i fyw ynddo ac i fod yn dyst i’w gariad mawr. A heddiw, mae’r Ysbryd Glân ar waith yn ein plith yn creu bywyd, yn cynnal bywyd ac yn adnewyddu bywyd.